CELEX: 62016TN0741
Language: da
Date: 2016-10-21 00:00:00
Title: Sag T-741/16: Sag anlagt den 21. oktober 2016 — Changmao Biochemical Engineering mod Kommissionen

12.12.2016   
            
            
               DA
            
            
               Den Europæiske Unions Tidende
            
            
               C 462/38
            
         Sag anlagt den 21. oktober 2016 — Changmao Biochemical Engineering mod Kommissionen
   (Sag T-741/16)
   (2016/C 462/49)
   Processprog: engelsk
   
      Parter
   
   
      Sagsøger: Changmao Biochemical Engineering Co. Ltd (Changzhou, Kina) (ved advokaterne R. Antonini, E. Monard og B. Maniatis)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Kommissionens gennemførelsesforordning (EU) 2016/1247 af 28. juli 2016 om indførelse af en endelig antidumpingtold på importen af aspartam med oprindelse i Folkerepublikken Kina og om endelig opkrævning af den midlertidige told annulleres.
            
         
               —
            
            
               Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren fremsat fem anbringender.
   
               1.
            
            
               Med det første anbringende anføres det, at Kommissionen, da den afslog at behandle sagsøgeren efter de markedsøkonomiske principper, tilsidesatte artikel 2, stk. 7, litra b) og c), i forordning (EU) 2016/1036 (1) og princippet om den berettigede forventning, samt pålagde en urimelig bevisbyrde i strid med princippet om god forvaltningsskik.
            
         
               2.
            
            
               Med det andet anbringende anføres det, at Kommissionen, da den baserede sig på EU-producenters priser og omkostninger for at fastsætte den normale værdi, tilsidesatte artikel 2, stk. 7, litra a), i forordning (EU) 2016/1036.
            
         
               3.
            
            
               Med det tredje anbringende anføres det, at Kommissionen, da den afslog justeringerne, tilsidesatte artikel 2, stk. 10, artikel 3, stk. 2, litra a), artikel 3, stk. 3, og artikel 9, stk. 4, i forordning (EU) 2016/1036 og princippet om god forvaltningsskik
            
         
               4.
            
            
               Med det fjerde anbringende anføres det, at Kommissionen tilsidesatte artikel 3, stk. 2, og artikel 3, stk. 6, (og subsidiært, artikel 6, stk. 7) i forordning (EU) 2016/1036, da den fastslog, at dumpingimporten forvoldte materiel skade på Unionens industri.
            
         
               5.
            
            
               Med det femte anbringende anføres det, at Kommissionen tilsidesatte artikel 2, stk. 7, litra a), artikel 3, stk. 2, artikel 3, stk. 3, og artikel 3, stk. 5, i forordning (EU) 2016/1036, da den baserede sig på upålidelige oplysninger.
            
         
      (1)  Europa-Parlamentets og Rådets forordning (EU) 2016/1036 af 8.6.2016 om beskyttelse mod dumpingimport fra lande, der ikke er medlemmer af Den Europæiske Union (EUT L 176, s. 21).